<classify> WAZIRI Mkuu, Kassim Majaliwa ameitaka Benki ya Taifa ya Biashara NBC iongeze wigo wake ili itoe huduma kwa wananchi wengi zaidi.Alitoa wito huo juzi wakati akizungumza na Mkurugenzi Mtendaji wa benki hiyo, Theobald Sabi ofisini kwake Magogoni jijini Dar es Salaam. Ninatoa wito kwenu mpanue wigo katika utoaji wa huduma hapa nchini ili kuwawezesha wananchi wengi zaidi kuhifadhi fedha zao katika eneo salama, alisema Waziri Mkuu.Alisema wakati serikali ikiendelea kuhamasisha wananchi waongeze nguvu katika sekta ya kilimo, taasisi za fedha hazina budi kusogeza huduma zao karibu na wananchi ili watunze fedha zao katika hali ya usalama badala ya kuzihifadhi majumbani.Waziri Mkuu alitumia fursa hiyo kuipongeza NBC kwa kuunga mkono juhudi za serikali za kuwawezesha wananchi kupitia mikopo kwa wajasiriamali wadogo kuwasaidia kuongeza mitaji yao ya biashara.Mkurugenzi Mtendaji wa NBC, Sabi aliishukuru serikali kwa kuwatengenezea mazingira mazuri ya kufanya biashara na kusema mwaka wa fedha uliopita wamefanikiwa kutengeneza faida na wanatarajia kutoa tena gawio. Hata hivyo, hakutaja kiasi cha gawio watakachotoa kwani anasubiri uamuzi wa bodi. Pia amemkabidhi Waziri Mkuu, Majaliwa hundi yenye thamani ya Sh 11,270,000 ambazo amesema zitasaidia katika ujenzi wa Kituo cha Polisi wilayani Ruangwa.  <topic>: kitaifa 